*Kiss Ottó*

**Bárányok**

Amikor külön ágyban fekszem,   
sokáig nem tudok elaludni,   
ezért mindig megpróbálom   
összeszámolni a bárányokat,   
ahogy a nagyi javasolta.   
  
Csak az a baj,   
hogy én még csak   
tízig tudok számolni,   
a bárányokból viszont   
sokkal több van,   
ráadásul mind egyformák,   
így állandóan   
összekeverem őket,   
ezért folyton újra kell   
kezdenem a számolást,   
és ettől aztán tényleg   
nem tudok elaludni.